**REPUBLIKA HRVATSKA**

**BRODSKO- POSAVSKA ŽUPANIJA**

**OPĆINA SIKIREVCI**

**OPĆINSKO VIJEĆE**

KLASA: 021-05/20-01/1

URBROJ:2178/26-02-20-02

SIKIREVCI; 02.03.2020.

**ZAPISNIK**

**22. sjednica Općinskog vijeća Općine Sikirevci**

Sjednica je održana dana 2.3.2020. god. u prostorijama Općine Sikirevci, Lj. Gaja br. 4/a, Sikirevci u prostoriji općinske vijećnice, sa početkom u 19:00 sati.

**Na sastanku nazočni:** Članovi općinskog vijeća: Josip Matić – predsjednik Općinskog vijeća, Cecilija Jakić, Ivan Lovrić, Krunoslav Nikolić, Tomislav Zovko, Josip Lučić, Petar Nakić

**Mjesni odbor:** Tomislav Nikolić – predsjednik MO Sikirevci

**Ostali nazočni:** Josip Nikolić – načelnik, Gordana Lešić – tajnica, Marija Stažić – komunalni redar, Ana Knežević – direktorica „Sikirevčanka“ d.o.o.

**Opravdano odsutni:** Marija Galović, Mato Jarić, Dajana Dorić, Ivan Benaković, Zoran Jelinić – predsjednik MO Jaruge, Marina Hošnjak – djelatnica na stručnom osposobljavanju

**Zapisničar:** Gordana Lešić

Predsjednik općinskog vijeća otvara 22. sjednicu Općinskog vijeća u 19:00 sati.

**DNEVNI RED**

-verifikacija zapisnika s 19., 20. i 21. (telefonska sjednica) sjednice Općinskog vijeća

1. Godišnje izvješće o izvršenju Proračuna Općine Sikirevci za 2019 godinu . -izvješće opći i posebni dio, izvješće Plan razvojnih programa, izvješća izvršenja Programa sukladno Proračunu za 2019. god. uz obrazloženje

1.a. Izvješće o izvršenju Programa javnih potreba I potrebnih sredstava u područjima kulture, športa, obrazovanja, socijalne skrbi, vjerskoj zajednici za koja su sredstva izdvajaju iz proračuna općine Sikirevci za 2019. god.

1.b. Izvješće o ostvarenju Programa gradnje komunalne infrastrukture na području Općine Sikirevci za 2019. god.

1. c. Izvješće o izvršenju Programa o namjenskom korištenju sredstava naknade za zadržavanje nezakonito izgrađenih zgrada u prostoru na području Općine Sikirevci u 2019. god.

1.d. Izvješće o utrošku sredstava ostvarenih od zakupa i prodaje poljoprivrednoga zemljišta u vlasništvu RH na području Općine Sikirevci u 2019 god.

1.e. Izvješće o utrošku sredstava ostvarenih od naknade za promjenu namjene poljoprivrednog zemljišta za 2019.god.

1.f. Izvješće o izvršenju programa održavanja komunalne infrastrukture Općine Sikirevci za 2019.god.

2. Prijedlog Odluke o raspodjeli rezultata za 2019. godinu

3. Godišnje izvješće o provedbi Plana gospodarenja otpadom Općine Sikirevci za 2019. god.

4. Godišnje izvješće o primjeni agroteničkih mjera u 2019. godini

5. Prijedlog Odluke o komunalnoj infrastrukturi Općine Sikirevci i njezinom pravnom statusu

6. Prijedlog Odluke o davanju u zakup I utvrđivanju početne zakupnine za neizgrađeno građevinsko zemljište -pretežno poslovne namjene (k1) u vlasništvu općine Sikirevci

7. Prijedlog Godišnjeg plana davanja koncesija iz područja komunalnih djelatnosti za 2020. god. na području općine Sikirevci

8. Prijedlog Odluke o prihvaćanju Aneks sporazuma o financiranju Programa održavanja građevina detaljne melioracijske odvodnje na području Brodsko-posavske županije

9. Prijedlog Zaključka o sufinanciranju izrade dokumentarnog filma “Lanene davnine-bijele tkanine”

10.Prijedlog Analiza stanja sustava civilne zaštite za Općinu Sikirevci u 2019. godinu

11.Prijedlozi za suce porotnike za Općinski sud u Slavonskom Brodu

12. Zahtjev za oslobađanje od plaćanja komunalne naknade u 2020. god. ,zahtjev gosp. Petar Šapina, Sikirevci

**Predsjednik:** Sve skupa pozdravljam. Sjednici nazoči 7 vijećnika, što je dovoljan broj za rad. Ostali su se ispričali. Uz pozive ste dobili prijedlog dnevnog reda. Na stolu nas je dočekalo još prijedloga za dopunu dnevnog reda. U Dnevnom redu pod točku 12. ubacujemo Prijedlog odluke o povjeravanju komunalnih djelatnosti trgovačkom društvu „Sikirevčanki“ d.o.o. Pod točku 13. Odluku o sklapanju sporazuma o suradnji s turističkom zajednicom i općina s područja slavonske posavine u turističkoj destinaciji „Moja lijepa Slavonija kraj Save“. Ima li još prijedloga? Ima li potreba za izmjenom, dopunom? Ne. Možemo li usvojiti dnevni red? Da. Predlažem da Izvješća radimo u kompletu. Možemo uvrstiti točku Razno. Prije rada po dnevnom redu, ima li primjedbi na Zapisnik sa 19. Sjednice? Tko je ZA usvajanje Zapisnika sa prethodnih sjednica? Hvala lijepo, konstatiram JEDNOGLASNO svih nazočnih vijećnika . Idemo na točku 1. do 1f.

**1. Godišnje izvješće o izvršenju Proračuna Općine Sikirevci za 2019 godinu . -izvješće opći i posebni dio, izvješće Plan razvojnih programa, izvješća izvršenja Programa sukladno Proračunu za 2019. god. uz obrazloženje**

**1.a. Izvješće o izvršenju Programa javnih potreba I potrebnih sredstava u područjima kulture, športa, obrazovanja, socijalne skrbi, vjerskoj zajednici za koja su sredstva izdvajaju iz proračuna općine Sikirevci za 2019. god.**

**1.b. Izvješće o ostvarenju Programa gradnje komunalne infrastrukture na području Općine Sikirevci za 2019. god.**

**1. c. Izvješće o izvršenju Programa o namjenskom korištenju sredstava naknade za zadržavanje nezakonito izgrađenih zgrada u prostoru na području Općine Sikirevci u 2019. god.**

**1.d. Izvješće o utrošku sredstava ostvarenih od zakupa i prodaje poljoprivrednoga zemljišta u vlasništvu RH na području Općine Sikirevci u 20219 god.**

**1.e. Izvješće o utrošku sredstava ostvarenih od naknade za promjenu namjene poljoprivrednog zemljišta za 2019.god.**

**1.f. Izvješće o izvršenju programa održavanja komunalne infrastrukture Općine Sikirevci za 2019.god.**

**Načelnik:** Dobili ste godišnje izvješće za 2019. To smo sve prošli na rebalansu. Pitajte što vas zanima.

**Predsjednik:** Otvaram raspravu.

**Petar Nakić**: Mene zanima nogomet. Plaćena struja NK Sikirevci.

**Načelnik:** Trebali su im isključiti struju, pa smo morali platiti. Mjesečno im je dolazilo po 1200 kn struje. Nakupi se i općina mora platiti. Preko zime ne gase bojlere, imaju 4 bojlera. Ne vode računa o tome. Bilo je sramota da dolaze malo-malo isključiti struju. Bilo je muljanja i svega, pa sam rekao da račun šalju na općinu.

**Predsjednik:** Pitanja, primjedbe? Nema. Kultura, šport – riješena. Komunalna infrastruktura riješena. Namjensko korištenje sredstava za 2019. godinu. Pitanja?

**Petar Nakić:** Kakvo je stanje sa naplatom zemljišta, je li se to sada plaća?

**Načelnik:** Svi su platili tko je dugovao.

**Predsjednik:** Dajem na usvajanje kompletno Točke od 1., 1a do 1f. Tko je ZA? Hvala lijepo, konstatiram JEDNOGLASNO svih nazočnih vijećnika.

Na temelju članka 110.Zakona o proračunu ("NN"broj 87/08,136/12 i 15/15) i članka 30.Statuta Općine Sikirevci("Službeni vjesnik BPŽ"broj 1/18,.), Općinsko vijeće općine Sikirevci na svojoj 22.sjednici održanoj 2.ožujka 2020.god. donosi:

**GODIŠNJI IZVJEŠTAJ O IZVRŠENJU PRORAČUNA OPĆINE SIKIREVCI U 2019.god.**

Proračun Općine Sikirevci ("Službeni vjesnik BPŽ"broj:23/18,25/19.)ostvaren je u 2019.god. kako slijedi:

A) RAČUN PRIHODA I RASHODA

ukupno prihoda:7.185.155,88 kn

ukupno rashoda: 8.930.626,17 kn

Razlika manjak prihoda: -1.745.470,29 kn

B)RAČUN FINANCIRANJA:

Ukupno primici od zaduživanja: 315.839,00 kn

Ukupno izdaci za otplatu zajmova: 83.190,65 kn

Neto zaduživanje: 232.648,35 kn

C) PRENESENI VIŠAK IZ PRETHODNIH GODINA: 3.499.869,00 kn

RAZLIKA: 1.987.047,06 kn

Izvješće o ostvarenim prihodima i rashodima, te primicima i izacima po ekonomskoj klasifikaciji, izvorima financiranja i rashodi prema funkcijskoj klasifikaciji utvrđeni su tabelarnim prikzima :A. račun prihoda i primiraka, B) račun financiranja u Općem i posebnom dijelu izvršenja proračuna za 2019. godinu.

Sastavi dio Godišnjeg izvještaja izvršenja proračuna Općine Sikirevci za 2019. godinu koje se u cijelosti usvaja su:

-izvješće o ostvarenju Plana razvojnih programa

- Izvješće o izvršenju Programa javnih potreba I potrebnih sredstava u područjima kulture, športa, obrazovanja, socijalne skrbi, vjerskoj zajednici za koja su sredstva izdvajaju iz proračuna općine Sikirevci za 2019. god.

- Izvješće o ostvarenju Programa gradnje komunalne infrastrukture na području Općine Sikirevci za 2019. god.

- Izvješće o izvršenju Programa o namjenskom korištenju sredstava naknade za zadržavanje nezakonito izgrađenih zgrada u prostoru na području Općine Sikirevci u 2019. god.

- Izvješće o utrošku sredstava ostvarenih od zakupa i prodaje poljoprivrednoga zemljišta u vlasništvu RH na području Općine Sikirevci u 20219 god.

- Izvješće o utrošku sredstava ostvarenih od naknade za promjenu namjene poljoprivrednog zemljišta za 2019.god.

- Izvješće o izvršenju programa održavanja komunalne infrastrukture Općine Sikirevci za 2019.god.

Godišnji izvještaji o izvršenju Proračuna općine Sikirevci za 2019. i izvješća o izvršenju Programa sukladno izvšenju Proračuna stupa na snagu danom objave u Službenom vjesniku Brodsko-posavske županije .

Idemo na

**2. Prijedlog Odluke o raspodjeli rezultata poslovanja za 2019. godinu**

**Predsjednik:** Raspravljamo da se prema zakonskim normama i prema normama knjigovodstva višak i manjak prihoda na dan 31.12. raspodjeli na način na koji je to napisano, s tim da se točkom 2 određuje da se viškovima prihoda poslovanja pokriva iskazani manjak prihoda u iznosu od 17 914 668 kuna, a ostvareni višak prihoda 1 987 046 kuna da se iskoristi za rashode poslovanja i nabavu nefinancijske imovine. Otvaram raspravu? Zaključujem raspravu. Predlažem donošenje odluke. Tko je ZA? Hvala lijepo, konstatiram JEDNOGLASNO svih nazočnih vijećnika.

Na temelju članka 84. st.2.Pravilnika o proračunskom računovodstvu i računskom planu (“Narodne novine” br. 124/14,115/15 i 87/16) i članka 30. Statuta Općine Sikirevci („Službeni vjesnik Brodsko-posavske županije“, broj 1/18) , Općinsko vijeće Općine Sikirevci na 22.sjednici, od 2.ožujka 2020.g., donosi:

**O D L U K U o raspodjeli rezultata za 2019. godinu**

Članak 1.Stanja utvrđena na osnovnim računima podskupine

922 – Višak/manjak prihoda na dan 31.12.2019. godine iznose:

92211 – Višak prihoda poslovanja................................................19.668.978,00 kn

92213 – Višak primitaka od financijske imovine ……………… 232.716,00 kn

92222 – Manjak prihoda od nefinancijske imovine…………….- 17.914.648, 00 kn

Članak 2. Viškom prihoda poslovanja pokriva se iskazani manjak prihoda od nefinancijske imovine u iznosu -17.914.648,00 kn .

Razlika, ostvareni višak prihoda poslovanja u iznosu 1.987.046,00kn iskoristit će se za rashode poslovanja i nabavu nefinancijske imovine u 2020.godini.

Članak 3. Ova odluka stupa na snagu prvog dana nakon objave u „Službenom vjesniku Brodsko-posavske županije“, a objavit će se i na internetskoj stranici Općine Sikirevci [www.opcina-sikirevci.hr](http://www.opcina-sikirevci.hr/)

Sljedeća točka je

**3. Godišnje izvješće o provedbi Plana gospodarenja otpadom Općine Sikirevci za 2019. god.**

**Predsjednik:** Otvaram raspravu. Zaključujem raspravu. Tko je ZA donošenje odluke? Hvala lijepo, konstatiram JEDNOGLASNO svih nazočnih vijećnika .

Na temelju članka 30. Statuta Općine Sikirevci („Službeni vjesnik Brodsko-posavske županije“ broj 01/18), Općinsko vijeće Općine Sikirevci na 22. sjednici održanoj dana 02.ožujka 2020. godine, donosi

**O D L U K U o usvajanju Izvješća o gospodarenjem otpadom**  **na području Općine Sikirevci**

**u 2019. godini**

**Članak 1.** Usvaja se Izvješće Općinskog načelnika o primjeni gospodarenja otpadom u 2019. godini KLASA: 351-01/20-01/1, URBROJ: 2178/26-01-20-1 od 13 veljače 2020. godine.

**Članak** **2.** Izvješće o primjeni gospodarenjem otpadom u 2019. godini čini sastavni dio ove odluke, ali nije predmet objave u „Službenom vjesniku Brodsko-posavske županije“, a bit će objavljeno na službenim stranicama općine Sikirevci [www.opcina-sikirevci.hr](http://www.opcina-sikirevci.hr/)

**Članak 3.** Ova Odluka stupa na snagu prvog dana od dana objave u „Službenom vjesniku Brodsko-posavske županije“.

Idemo na

**4. Godišnje izvješće o primjeni agroteničkih mjera u 2019. godini**

**Predsjednik:** Otvaram raspravu. Zaključujem raspravu. Nitko se ne javlja. Tko je ZA? Konstatiram JEDNOGLASNO svih nazočnih vijećnika .

Na temelju članka 30. Statuta Općine Sikirevci („Službeni vjesnik Brodsko-posavske županije“ broj 01/18), Općinsko vijeće Općine Sikirevci na 22. sjednici održanoj dana 02.ožujka 2020. godine, donosi

**O D L U K U o usvajanju Izvješća o primjeni agrotehničkih mjera u 2019. godini**

**Članak 1.** Usvaja se Izvješće Općinskog načelnika o primjeni agrotehničkih mjera u 2019. godini KLASA: 320-02/20-01/1, URBROJ: 2178/26-01/20-1 od 13 veljače 2020. godine.

**Članak** **2.** Izvješće o primjeni agrotehničkih mjera u 2019. godini čini sastavni dio ove odluke, ali nije predmet objave u „Službenom vjesniku Brodsko-posavske županije“, a objavit će se na službenim stranicama općine Sikirevci [www.opcina-sikirevci.hr](http://www.opcina-sikirevci.hr/)

**Članak 3.** Ova Odluka stupa na snagu prvog dana od dana objave u „Službenom vjesniku Brodsko-posavske županije“ .

Sljedeća točka

**5. Prijedlog Odluke o komunalnoj infrastrukturi Općine Sikirevci i njezinom pravnom statusu**

**Predsjednik:** Otvaram raspravu.

**Načelnik:** Moramo neke čestice proglasiti da su javne površine. Nogometno igralište. Da bude javno zelena površina. Tako i parkiralište ispred groblja.

**Petar Nakić**: Svlačionice?

**Načelnik:** To se proglasi javno zelena površina, a u opisu stoji svlačionice.

**Predsjednik:** Bitno je donijeti odluku da bi se normalno moglo gospodariti tim objektima.

**Tomislav Zovko**: Već kad se nešto proglasi komunalno, može se prebaciti na općinu.

**Predsjednik:** Javlja li se još netko? Ne. Zaključujem raspravu. Dajem na glasanje prijedlog. Tko je ZA? Konstatiram JEDNOGLASNO svih nazočnih vijećnika .

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19) članka 59. I 62. Zakona o komunalnom gospodarstvu („Narodne novine“ broj 68/18 i 110/18) i članka 30. Statuta Općine Sikirevci (Službeni vjesnik Brodsko-posavske županije br 1/18) Općinsko vijeće Općine Sikirevci, na svojoj 22. sjednici održanoj dana 2.ožujka 2020. godine, donosi

**ODLUKU o komunalnoj infrastrukturi Općine Sikirevci i njezinom pravnom statusu**

Članak 1. Komunalna infrastruktura na području Općine Sikirevci navedena u sljedećoj tablici proglašava se javnim dobrom u općoj uporabi:

|  |  |  |
| --- | --- | --- |
| Naziv i opis | Zemljišnoknjižna oznaka (k.č.br.) | Vrsta komunalne  infrastrukture |
| NOGOMETNO IGRALIŠTE | 749/2 Sikirevci | Javne zelene površine |
| “PARK” | 749/5 Sikirevci | Javne zelene površine |
| “PARK PORED ŠETNICE” | 1491/2 | Javne zelene površine |
| “JELAS” | 1432/1 | Javne zelene površine |
| “JELAS” | 1440 | Javne zelene površine |
| “PARKIRALIŠTE ISPRED GROBLJA” | 1432/5 | Javna parkirališta |
| “POLOJ” | 1433/1 | Javne zelene površine |

Članak 2.Komunalna infrastruktura navedena u članku 1. Ove Odluke upisat će se kao javno dobro u općoj uporabi u zemljišne knjige pri nadležnom sudu u Slavonskom Brodu

Članak 3. Ova Odluka stupa na snagu (1) prvog dana od dana objave u „Službenom vjesniku Brodsko-posavske županije” i bit će objavljena na službenim stranicama općine Sikirevci [www.opcina-sikirevci.hr](http://www.opcina-sikirevci.hr/)

Sljedeća

**6. Prijedlog Odluke o davanju u zakup I utvrđivanju početne zakupnine za neizgrađeno građevinsko zemljište -pretežno poslovne namjene (k1) u vlasništvu općine Sikirevci**

**Načelnik:** Dobili smo pismo namjere jednog čovjeka iz Gundinaca. Za autopraonu. Njemu odgovara da bude uz cestu. To je tamo kod „Miškovih“ kuća. Druga čestica je kod Lušića, kod ceste, dio gdje je nasipavan građevinski otpad. Bilo bi najbolje da mi isparceliramo i podijelimo.

**Tomislav Zovko**: Najbolje napraviti plan, kako će izgledati parcele. Da ima smisla.

**Predsjednik:** Može li se donijeti načelna odluka da možemo to ponuditi, a kad se raspiše natječaj da imamo plan. Tamo kod mene ima dosta prostora.

**Petar Nakić**: 1460 kvadrata.

**Ivan Lovrić**: Neka on napravi svoj plan, pa da vidimo koliko mu treba.

**Načelnik**: On pita i na koliko dugo može dobiti. Jer mu se ne isplati na malo vremena. Možemo staviti i razdoblje.

**Tomislav Zovko:** Pa možemo odrediti minimalni i maksimalni rok.

**Načelnik**: Cijena po kvadratu je isto jako bitna. Može ići kuna po metru.

**Ivan Lovrić**: I rok u kojem mora to završiti.

**Predsjednik**: Sada neku načelnu odluku, a uvjete uređujemo natječajem. Kuna/dvije kvadrat.

**Načelnik**: Ugovorom bi mi regulirali.

**Predsjednik:** Mjesečno ili godišnje? Minimalni i maksimalni rok?

**Vijećnici:** Mjesečno. Minimalno 10 godina, a maksimalni rok 40 godina.

**Predsjednik**: Možemo li donijeti takvu odluku? O davanju u zakup ove tri čestice. Po cijeni od 1 kn/m2 mjesečno uz obvezu načelnika da se izradi plan i kad se izradi da se raspiše natječaj i po natječaju da se izvrši parcelizacija.

**Tomislav Zovko**: Po dobivanju građevinske dozvole se radi parcelacija.

**Načelnik:** On dobije česticu u najam i prvu godinu oslobađa se plaćanja i onda traži građevinsku, napravi projekt, ali da mi u ugovoru stavimo da se kvadratura odobri po njegovoj potrebnoj kvadraturi. I što ćemo ako bude trebao hitno on to trebao?

**Predsjednik:** Na temelju ove odluke natječaj se može pripremiti. Priredi natječaj i plan. Možemo ga raspisati i na sljedećoj sjednici. A i možemo se čuti telefonom.

**Tomislav Zovko**: Treba napisati da će se čestice davati u dijelovima po potrebi.

**Predsjednik:** Tko je ZA ovu odluku? Hvala lijepo, konstatiram JEDNOGLASNO svih nazočnih vijećnika .

Na temelju članka 10. Odluke o uvjetima, načinu i postupku gospodarenja nekretninama u vlasništvu Općine Sikirevci (“Službeni vjesnik Brodsko-posavske županije” 5/11.) i članka 30. Statuta Općine Sikirevci (“Službeni vjesnik Brodsko-posavske županije” 01/18) Općinsko Vijeće Općine Sikirevci, na svojoj je 22. sjednici održanoj dana 02.ožujka 2020.g. donosi

**ODLUKU**

**o davanju u zakup i utvrđivanju početne zakupnine za neizgrađeno građevinsko zemljište -pretežno poslovne namjene (K1)**

Članak 1.Na temelju ove Odluke pristupa se davanju u zakup neizgrađenog građevinskog zemljišta u dijelovima po potrebi investitora , a sve sukladno Odluci o uvjetima, načinu i postupku gospodarenja nekretninama u vlasništvu Općine Sikirevci (“Službeni vjesnik Brodsko-posavske županije” 5/11.) i to za :

– k.č.br. 1717, površine 3456 m2, k.o.Sikirevci-pašnjak selo

– k.č.br. 1971, površine 5156 m2, k.o. Sikirevci-pašnjak selo,

– k.č.br. 1973, površine 11560 m2, k.o. Sikirevci -pašnjak selo,

na razdoblje minimalno 10.godina zakup,a maximalno 40. godina zakupa i utvrđuje se zakupnina koja se ima primjenjivati u postupku javnog natječaja.

Članak 2. Početna zakupnina iz čl. 1. ove Odluke utvrđuje se u visini od :

- 1,00 kn/m2 mjesečno.

Članak 3. Sve poslove oko raspisivanja javnog natječaja nadležan je općinski načelnik općine Sikirevci uz sulasnost općinskog vijeća općine Sikirevci.

Članak 4. Ova Odluka stupa na snagu prvim danom objave u "Službenom vjesniku Brodsko-posavske županije"

Sljedeća točka je

**7. Prijedlog Godišnjeg plana davanja koncesija iz područja komunalnih djelatnosti za 2020. god. na području općine Sikirevci**

**Predsjednik:** Radi se o dimnjačarskim poslovima. Predlažem da se donese odluka u tekstu kako je predloženo? Tko je ZA? Konstatiram JEDNOGLASNO svih nazočnih vijećnika .

Na temelju članka 78. Zakona o koncesijama („Narodne novine“ br. 69/17.) i članka 30. Statuta Općine Sikirevci („Službeni vjesnik Brodsko-posavske županije“ br. 1/18), Općinsko vijeće Općine Sikirevci na svojoj 22. sjednici održanoj 02.ožujka 2020.godine donosi

**GODIŠNJI PLAN DAVANJA KONCESIJA iz područja komunalnih djelatnosti za 2020.godinu na području**

**Općine Sikirevci**

Članak 1. Općinsko vijeće Općine Sikirevci utvrđuje Godišnji plan davanja koncesija iz područja komunalnih djelatnosti za 2020.godinu na području Općine Sikirevci koji sadrži vrstu koncesija, broj koncesija, rok na koji se pojedine koncesije planiraju dati, planiranu godišnju naknadu za pojedine koncesije te pravnu osobu za davanje koncesije.

Članak 2.Sukladno važećim ugovorima o obavljanju komunalnih djelatnosti na temelju ugovora o koncesiji utvrđuje se Godišnji plan davanja koncesija iz područja komunalnih djelatnosti za 2020.godinu na području Općine Sikirevci kako slijedi: 1.DIMNJAČARSKI POSLOVI

- planirani broj koncesija: 1  
 - rok davanja koncesija: 5 godina  
 - planirana godišnja naknada za koncesiju: 3.500,00 kuna  
 - razdoblje i godina davanja koncesije: 2020,god. godine

Članak 3.Pravna osnova za davanje koncesija temelji se člankom 44. Zakona o komunalnom gospodarstvu, člankom 5. Zakona o koncesijama i Odluci o komunalnim djelatnostima koje se obavljaju na temelju ugovora o koncesiji na području Općine Sikirevci.

Članak 4. Ovaj Godišnji plan davanja koncesija iz područja komunalnih djelatnosti za 2020.godinu na području Općine Sikirevci stupa na snagu prvim danom objave u „Službenom vjesniku Brodsko-posavske županije“.

Idemo na

**8. Prijedlog Odluke o prihvaćanju Aneks sporazuma o financiranju Programa održavanja građevina detaljne melioracijske odvodnje na području Brodsko-posavske županije**

**Načelnik:** To je dug iz 2008. godine, općina je dužna županiji 34 000 kn za kanale. Sad im je otvorena stavka, pitali su što smo napravili u vezi dugova. Možemo se pozvati na zastaru ili jednostavno platiti. Njima je lakše da platimo, ali bi oni trebali pokrenuti ovrhu da nam skinu te novce.

**Tomislav Zovko**: Je li posao odrađen?

**Načelnik:** Mislim da nije. Moj osobni prijedlog je da ne platimo, da se pozovemo na zastaru, ako se slažete.

**Predsjednik:** Ne prihvaćamo obveze iskazane Anexom. Je li se slažete s time? Tko je ZA? Konstatiram JEDNOGLASNO.

Na temelju članka 30. Statuta Općine Sikirevci („Službeni vjesnik Brodsko-posavske županije“ broj 01/18), Općinsko vijeće Općine Sikirevci na 22.sjednici održanoj dana 2.ožujka 2020. godine, donosi

**ODLUKA**

**ne prihvaćanje Aneks sporazuma o financiranju Programa održavanja građevina detaljne melioracijske odvodnje na**  **području Brodsko-posavske županije**

Članak 1. Ovom Odlukom ne prihvaćaju se obveze iskazane u Aneks sporazumu o financiranju Programa održavanja građevina detaljne melioracijske odvodnje na području Brodsko-posavske županije za Općinu Sikirevci.

Članak 2. Obveze iskazane Anex sporazumom općina Sikirevci pokrenut će postupak za utvrđivanje zastare.

Za sve poslove oko rješavanja ove Odluke nadležan je općinski načelnik općine Sikirevci

Članak 3.Ova Odluka stupa na snagu danom donošenja Općinskog vijeća općine Sikirevci.

Sljedeća točka

**9. Prijedlog Zaključka o sufinanciranju izrade dokumentarnog filma “Lanene davnine-bijele tkanine”**

**Predsjednik:** Otvaram raspravu.

**Načelnik:** Poslao je prof. Ante Knežević, film koji bi se snimao, 60% bi glumili statisti, 40% Jaružani. 15. ožujka. Sve piše. Kaže da su troškovi 30 000 kuna. Kamerman je toliko.

**Krunoslav Nikolić**: To je previše novaca.

**Petar Nakić:** Dobra je ideja, ali previše novaca. Da je napisao stavke gdje bi to potrošio, pa i nekako, ovako ne. Može mu se dati 5 000 kn.

**Krunoslav Nikolić, Tomislav Zovko**: 10 000 kn uz obrazloženje, uz račune.

**Predsjednik**: Dobro, vrijednost sufinanciranja iz općinskog proračuna je u iznosu od 10 000 kn. Tko je ZA? Hvala lijepo, konstatiram JEDNOGLASNO.

Na temelju čl. 30. Statuta Općine Sikirevci ("Službeni vjesnik Brodsko-posavske županije" br.01/18) , Općinsko vijeće općine Sikirevci na svojoj 22.sjednici održanoj dana 2.ožujka 2020 god. donosi:

**ZAKLJUČAK o sufinanciranju izrade dokumentarnog filma”Lanene davnine-bijele tkanine”**

I. Na temelju pismenog zahtjeva prof. Ante Knežević vezano za realizaciju snimanja dokumentarno filma pod nazivom „Lanene davnine-bijele tkanine” są statistima naturšćicima i mikrolokacijama koji bi obuhvaćao sve djelatnosti starina u oba naselja Sikirevci i Jaruge prihvaća se sufinanciranje nevedene aktivnosti.

II. Vrijednost sufinanciranja iz općinskog proračuna Općine Sikirevci za 2020. godinu u iznosu od 10.000,00 kn (slovima:deset tisuća kuna) .

III. Realizacija aktivnosti iz članka I. Ovog Zaključka nadležan je općinski načelnik općine Sikirevci.

IV. Ovaj Zaključak stupa na snagu danom donošenja i bit će objavljena na službenim stranicama općine Sikirevci [www.opcina-sikirevci.hr](http://www.opcina-sikirevci.hr/).

Idemo na

**10.Prijedlog Analiza stanja sustava civilne zaštite za Općinu Sikirevci u 2019. Godinu**

**Predsjednik:** Otvaram raspravu. Zatvaram raspravu. Dajem na usvajanje prijedloga. Tko je ZA? Hvala lijepo, konstatiram JEDNOGLASNO.

Temeljem članka 17. Stavak 1. Zakona o sustavu civilne zaštite (Narodne novine 82/15, 118/18 ), članka 58. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (NN 49/17 i članka 30. Statuta Općine Sikirevci ("Službeni vjesnik Brodsko-posavske županije"br.1/18.), a na prijedlog Općinskog načelnika Općine Sikirevci, Općinsko vijeće Općine Sikirevci na 22. sjednici Općinskog vijeća održanoj dana 02.03.2020. donosi:

**Analizu stanja sustava civilne zaštite za Općinu Sikirevci u 2019.g.**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Sustav civilne zaštite redovno djeluje putem preventivnih i planskih aktivnosti, razvoja i jačanja spremnosti sudionika i operativnih snaga sustava civilne zaštite.

Općina Sikirevci dužna je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Općina Sikirevci dužna je jačati i nadopunjavati spremnost postojećih operativnih snaga sustava civilne zaštite na njihovom području sukladno procjeni rizika od velikih nesreća i planu djelovanja civilne zaštite, a ako postojećim operativnim snagama ne mogu odgovoriti na posljedice utvrđene procjenom rizika, dužne su osnovati dodatne postrojbe civilne zaštite.

Mjere i aktivnosti u sustavu civilne zaštite provode sljedeće operativne snage sustava civilne zaštite:

a) stožeri civilne zaštite

b) operativne snage vatrogastva

c) operativne snage Hrvatskog Crvenog križa

d) operativne snage Hrvatske gorske službe spašavanja

e) udruge

f) postrojbe i povjerenici civilne zaštite

g) koordinatori na lokaciji

h) pravne osobe u sustavu civilne zaštite.

**Općinsko vijeće,** **na prijedlog općinskog načelnika izvršava sljedeće zadaće:**

– u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine

– donosi procjenu rizika od velikih nesreća

– donosi odluku o određivanju pravnih osoba od interesa za sustav civilne zaštite

– donosi odluku o osnivanju postrojbi civilne zaštite

– osigurava financijska sredstva za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti.

**Općinski načelnik** **izvršava sljedeće zadaće:**

– donosi plan djelovanja civilne zaštite

– donosi plan vježbi civilne zaštite

– priprema i dostavlja Općinskom vijeću prijedlog odluke o određivanju pravnih osoba od interesa za sustav civilne zaštite i prijedlog odluke o osnivanju postrojbi civilne zaštite

– kod donošenja godišnjeg plana nabave u plan uključuje materijalna sredstva i opremu snaga civilne zaštite

– donosi odluke iz svog samoupravnog djelokruga radi osiguravanja materijalnih, financijskih i drugih uvjeta za financiranje i opremanje operativnih snaga sustava civilne zaštite

– odgovorno je za osnivanje, razvoj i financiranje, opremanje, osposobljavanje i uvježbavanje operativnih snaga sukladno usvojenim smjernicama i planu razvoja sustava civilne zaštite

– izrađuje i dostavlja predstavničkom tijelu prijedlog procjene rizika od velikih nesreća i redovito ažurira procjenu rizika i plan djelovanja civilne zaštite

– osigurava uvjete za premještanje, sklanjanje, evakuaciju i zbrinjavanje te izvršavanje zadaća u provedbi drugih mjera civilne zaštite u zaštiti i spašavanju građana, materijalnih i kulturnih dobara i okoliša

– osigurava uvjete za raspoređivanje pripadnika u postrojbe i na dužnost povjerenika civilne zaštite te vođenje evidencije raspoređenih pripadnika

– osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava civilne zaštite

– uspostavlja vođenje evidencije stradalih osoba u velikim nesrećama i katastrofama.

Općinski načelnik koordinira djelovanje operativnih snaga sustava civilne zaštite osnovanih za područje Općine Sikirevci u velikim nesrećama i katastrofama uz stručnu potporu nadležnog stožera civilne zaštite.

Općinski načelnik dužan je osposobiti se za obavljanje poslova civilne zaštite u roku od šest mjeseci od stupanja na dužnost, prema programu osposobljavanja koji provodi Državna uprava za zaštitu i spašavanje.

Ova Analiza objavit će se na službenim stranicama općine Sikirevci [www.opcina-sikirevci.hr](http://www.opcina-sikirevci.hr/).

Prelazimo na

**11.Prijedlozi za suce porotnike za Općinski sud u Slavonskom Brodu**

**Predsjednik:** Vidjeli ste zahtjev upravnog odjela za poslove župana, da se imenuju suci porotnici. Općinsko vijeće bi trebao dati jednog kandidata. Bitno je da nije član ni jedne stranke. Nekoga moramo predložiti. Dobije se naknada, putni troškovi.

**Tomislav Zovko:** Tu funkciju treba obnašati netko tko ima veze sa pravom.

**Predsjednik:** Jedna osoba iz sela.

**Načelnik:** Stavit ćemo gđu Dajanu Dorić.

**Predsjednik:** Slažete li se? Hvala lijepo, konstatiram JEDNOGLASNO.

Sukladno članku 118. Zakona o sudovima("Narodne Novine" br. 28/13, 33/15, 82/15, 82/16, 67/18 i 126/19), te članka 30. Statuta Općine Sikirevci ("Službeni vjesnik Brodsko-posavske županije" br.01/18) , Općinsko vijeće općine Sikirevci na svojoj 22.sjednici održanoj dana 2.ožujka 2020 god. donosi:

**ZAKLJUČAK o prijedlogu za imenovanje suca porotnika za**  **Općinski sud u Slavonskom Brodu**

I . Općinsko vijeće predlaže Županijskoj skupštini da se za suca porotnika Općinskog suda u Slavonskom Brodu imenuje gđa. Dajana Dorić iz Sikirevaca , Vladimira Nazora br. 49.

II. Ovaj Zaključak stupa na snagu danom donošenja i bit će objavljena na službenim stranicama općine Sikirevci [www.opcina-sikirevci.hr](http://www.opcina-sikirevci.hr/).

**12. Prijedlog Odluke o sklapanju sporazuma i suradnji TZ i općina s područja slavonske posavine u turističkoj organizaciji „Moja lipa Slavonija kraj Save“**

**Predsjednik:** Malo pogledajte, ima li netko kakva saznanja?

**Načelnik:** Nešto novo je u zakonu. Treba im odluka da se na vijeću donese. Bit je zbog općina koje imaju TZ, ne zbog nas.

**Predsjednik:** Tko je ZA? Hvala lijepo, konstatiram JEDNOGLASNO.

Općinsko vijeće općine Sikirevci je na svojoj 22. sjednici održanoj 2.ožujka 2020., nakon provedene rasprave o Prijedlogu za donošenje Odluke o sklapanju sporazuma kojim će se regulirati međusobni odnosi turističkih zajednica i općina s područja slavonske Posavine u turističkoj destinaciji „Moja lijepa Slavonija kraj Save“, radi zajedničkog provođenja jedne ili više aktivnosti usmjerenih razvijanju turističkog proizvoda i promociji destinacije, jednoglasno, na prijedlog predsjednika, sukladno članku 53. stavak 1. i 4. Zakona o turističkim zajednicama i promicanju hrvatskog turizma (N.N. 52/2019.), donijelo

**ODLUKU o sklapanju sporazuma**

**o suradnji Turističkih zajednica i općina s područja Slavonske posavine u**

**Turističkoj destinaciji "Moja lijepa Slavonija kraj Save"**

I. Općinsko vijeće općine Sikirevci prihvaća predmetni sporazum o suradnji Turističkih zajednica i općina s područja Slavonske posavine u turističkoj destinaciji "Moja lijepa Slavonija kraj Save".

II. Ovlašćuje se načelnik Općine Sikirevci za potpisivanjeg istog izrečen u stavku I. ove Odluke.

III. Ova Odluka stupa na snagu danom donošenja i bit će objavljena na službenim stranicama općine Sikirevci [www.opcina-sikirevci](http://www.opcina-sikirevci/). hr.

Idemo na

**13. Prijedlog odluke o povjeravanju komunalnih djelatnosti trgovačkom društvu „Sikirevčanka“ d.o.o.**

**Predsjednik:** Isto umetnuta točka. Materijali su došli na stol neposredno prije Sjednice.

**Načelnik**: Otvorili smo poduzeće, prvi korak da možemo davati poslove komunalnom poduzeću je da donesemo ovu odluku.

**Ana Knežević**: Komunalno poduzeće je osnovano da se obavljaju komunalne djelatnosti. Firma je osnovana kao trgovačko društvo. Nama je bio cilj osnovati komunalno poduzeće koje će obnašati to, te sve usluge da bi mogli zaposliti radnike, da možemo izbaciti Ugovore o djelu, kako bi i trebalo biti. Koliko će biti zaposlenih, sve ćemo vidjeti, obujam posla… Nama uz to ostaju i tržišne djelatnosti, kojima se trgovačko poduzeće može baviti. Na primjer, ova suvenirnica dolje. Veće od toga što smo imali na umu i u planu, oživiti selo tako da se raspitamo o domaćim proizvodima, da plasiramo njihove domaće proizvode. Isto tako, do sada je Palma održavala groblje, sad to radi komunalno. Cilj je da taj novac ne ide van, nego ostaje u općini.

**Tomislav Zovko**: Što je sa uslužnim djelatnostima? Na primjer, netko tko ne može pokositi sebi?

**Ana Knežević**: Isto tako kako javne površine održavamo, tako i fizičkim osobama.

**Petar Nakić:** Ima li kakva skica proračuna vašega i našega, općinskog? Koliko bi „Sikirevčanka“ d.o.o. preuzela tih poslova?

**Ana Knežević**: To sam pokušala napraviti već 10 puta, ali nisam uspjela. Ne znam kakvo će vrijeme biti u 3., 4. mjesecu, koliko će trava rasti, koliko će se morati malčerom kositi, koliko kosilicom kositi. Mogu osnovne troškove napraviti, ali ne mogu točno sve odrediti.

**Ivan Lovrić**: Uzmeš unazad 3-5 godina kako se radilo, koliko se potrošilo pa uzmeš sredinu.

**Tomislav Zovko**: Moraš imati prihode, rashode plaća i troškova…

**Načelnik:** U ovih mjesec dana su cjenici osmišljavani. Treba strojeve isprebacivati i svašta nešto. Ali cilj je da uz košenje izbjegnemo Ugovore o djelu.

**Josip Lučić**: Je li to protuzakonito?

**Predsjednik**: Legalno je, ali je preskupo.

**Josip Lučić:** A nije legalno da općina sama sebi uslugu učini?

**Predsjednik**: Pa bolje platiti svom poduzeću.

**Tomislav Zovko**: Može se proširiti djelatnost.

**Načelnik:** Prošle godine smo Palmi platili 50 000 kn za 10 košenja. Isto tako, čekamo i Javne radove. Sve čekamo da vidimo kako će biti. Kad krenu radovi.

**Ana Knežević**: Sve po potrebi. Isto moramo odrediti hoće biti plaćanje po satu ili metru.

**Predsjednik**: Jesmo zaključili raspravu? Jesmo. Može na usvajanje u tekstu kako je predloženo? Tko je ZA? Hvala lijepo, konstatiram JEDNOGLASNO.

Na temelju članka 33. stavka 1. i članka 48. stavka 2. Zakona o komunalnom gospodarstvu („Narodne novine“ broj 68/18), Odluke o obavljanju komunalnih djelatnosti na području Općine Sikirevci (KLASA: 363-01/19-01/3, URBROJ: 2178/25-02-19-1) i članka 30. Statuta Općine Sikirevci („Službeni vjesnik Brodsko-posavske županije“ broj 1/18), Općinsko vijeće Općine Sikirevci na 22. sjednici održanoj 2.ožujka 2020. godine, donosi

**ODLUKU**

**o povjeravanju komunalnih djelatnosti trgovačkom društvu „SIKIREVČANKA“ d.o.o.**

**Članak 1.** Ovom se odlukom tvrtki Sikirevčanka d.o.o. Sikirevci u 100%-tnom vlasništvu Općine Sikirevci povjerava obavljanje sljedećih poslova:

* Održavanje nerazvrstanih cesta
* Održavanje javnih površina na kojima nije dopušten promet motornim vozilima
* Održavanje građevina javne odvodnje oborinskih voda
* Održavanje javnih površina pod kojima se podrazumijeva održavanje javnih zelenih površina, pješačkih staza, pješačkih zona, otvorenih odvodnih kanala, trgova, parkova, dječjih igrališta i javnih prometnih površina te dijelova javnih cesta koja prolaze kroz naselja kada se ti dijelovi ne održavaju kao javne ceste prema posebnom zakonu
* Održavanje građevina, uređaja i predmeta javne namjene
* Održavanje i čišćenje groblja
* Održavanje čistoće javnih površina
* Građenje komunalne infrastrukture
* Iskop i održavanje kanalske mreže
* Prigodno ukrašavanje i osvjetljavanje Općine za državne, božićno-novogodišnje praznike i druge manifestacije
* Ugradnja i održavanje komunalne opreme: klupa, košarica za otpatke, ogradica za zaštitu zelenih površina, zaštitnih zapreka, ograda, dječjih igrališta, stalaka za bicikle i sl.
* Zimska služba na nerazvrstanim cestama
* Čišćenje nogostupa i javnih površina u zimskim uvjetima
* Obavljanje usluga izvođenja manjih građevinskih radova i uklanjanje protupravno postavljenih predmeta i roba za potrebe Općine Sikirevci
* I drugi poslovi na području Općine Sikirevci koji su navedeni u djelatnostima društva Sikirevčanka d.o.o. a za koje se pokaže potreba za njihovim rješavanjem

**Članak 2.** Izvršitelj je obvezan:

* u obavljanju povjerenih komunalnih poslova iz članka 1. ovog Prijedloga pridržavati se odredbi općih akata i posebnih odluka nadležnih općinskih tijela koji se odnose na povjerene mu komunalne poslove,
* poslove iz članka 1. ovog Prijedloga obavljati stručno, savjesno i po pravilima struke,
* uredno ispostavljati fakture za obavljenje poslove sukladno važećem cjeniku poduzeća Sikirevčanka d.o.o. koji se odnosi na navedene komunalne poslove.

**Članak 3.** Naručitelj se obvezuje:

* osigurati nesmetan pristup prostoru/ima odnosno površini na kojoj će se obavljati komunalni poslovi koji su predmet ovog Prijedloga kao i nesmetan rad Izvršitelju odnosno njegovim radnicima,
* Izvršitelju uredno izvršavati obveze prema ispostavljenim fakturama za stvarno obavljene usluge koje se odnose na komunalne poslove iz članka 1. ovog Prijedloga

**Članak 4.** Izvršitelj snosi odgovornost za kvalitetu izvršenog posla.

Izvršitelj je dužan uvažiti sve reklamacije na koje mu ukaže Naručitelj te otkloniti eventualne nedostatke.

**Članak 5.** Ova Odluka stupa na snagu prvog dana od dana objave u "Službenom vjesniku Brodsko-posavske županije", i bit će objavljena na službenim stranicama općine Sikirevci [www.opcina-sikirevci.hr](http://www.opcina-sikirevci.hr/)

Idemo na

**14. Zahtjev za oslobađanje od plaćanja komunalne naknade u 2020. god. ,zahtjev gosp. Petar Šapina, Sikirevci**

**Predsjednik:** Znate tko je čovjek. Već je bio oslobođen od plaćanja komunalne naknade. Svake godine taj zahtjev treba obnoviti. Slažemo se? Hvala lijepo, konstatiram JEDNOGLASNO. Idemo na točku

Temeljem Odluke o komunalnoj naknadi („Službeni vjesnik Brodsko-posavske županije br. 2/19.) te članka 30. Statuta Općine Sikirevci („Službeni vjesnik Brodsko-posavske županije“ br. 1/18), općinsko vijeće općine Sikirevci na svojoj 22.sjednici održanoj dana 2.ožujka 2020. godine, donosi

**O D L U K U o oslobađanju plaćanja obveze komunalne naknade**  **za Petra Šapinu iz Sikirevaca ul. Lj.Gaja 156.**

**OIB: 98865772381**

1. Prihvaća se zamolba za oslobađanje plaćanja obveze komunalne naknade počevši od 01. siječnja 2020. godine do 31.12.2020.god. za obveznika Petra Šapina , OIB: 98865772381 iz Sikirevaca , ul.Ljudevita Gaja 156. za stambeni prostor u površini od 55,87m2.

2. Ova Odluka donosi se na temelju pismene zamolbe Petra Šapine iz Sikirevaca ,ul.Lj.Gaja br. 156 , zaprimljen dana 21.siječnja 2020. godine, a stupa na snagu danom donošenja , s primjenom od 01.siječnja 2020.god.

3. Temeljem čl. 9. i 10. Odluke o komunalnoj naknadi ("Službeni vjesnik Brodsko-posavske županije" br. 2/19), Jedinstveni upravni odjel općine Sikirevci nadležan je za postupak oko rješavanja oslobađanja potraživanja od fizičke osobe izrečen u točki 1. ove Odluke i podmirenje potraživanja iz općinskog proračuna općine Sikirevci za 2020. godinu za istog.

4. Zaključak će se objaviti na službenim stranicama Općine Sikirevci [www.opcina-sikirevci.hr](http://www.opcina-sikirevci.hr/)..

**15. Pitanja, prijedlozi, razno**

**Načelnik:** Ravnatelj iz Velike Kopanice je poslao Zamolbu da općina Sikirevci sufinancira put u Starigrad djeci iz Jaruga. To je pola iznosa. 6 djece, 4 000 kuna. Iduća stvar je škola plivanja, 1650 kn. **Predsjednik:** To bi trebali, to načelnik neka potpiše.

**Načelnik:** Zatim, još jedan investitor je prijavio ulaganje, na privatnoj zemlji. Solarni kolektor. On bi gradio u građevinskoj zoni. Mi smo mijenjali prostorni plan, mjesto nije označeno, sad ne može graditi. Moramo ići na izmjenu prostornog plana. On je spreman platiti izmjenu prostornog plana. 25 000 kn - 30 000 kn. Po kW općina dobiva isto nešto. Bitno mi je da mu javim da je vijeće spremno izglasati ponovno izmjene prostornog plana.

**Predsjednik:** Mi ćemo izglasati kad dođe red.

**Načelnik:** Za park, nije nam prošlo na natječaju, odnosno LAG-u. Rješenje je došlo da su prošle 3 općine. LAG-ove su greške. Sve smo poslali što su tražili, a dogovor je da oni odrađuju ostalo. Naš problem je što nije bila dostavljena izjava projektanta da nije potrebna građevinska dozvola.

**Ivan Lovrić**: Razumno je raditi nešto tek kad dobiješ rješenje da si prošao na natječaju.

**Načelnik:** Ali mi moramo graditi i prije rješenja. Možemo tako čekati, prođe godina, nismo ništa napravili. Ne znate koliko natječaja nisu prošli i na kraju napravimo sa svojim novcima. Dalje, četka za čišćenje ulica. Za blato, za prašinu, to nam stvarno treba. Četka se stavi na traktor. Cijena je 60 000 kuna. Ima i skupljih. Koristili bi samo kad treba. Je li se slažete da to kupimo?

**Vijećnici:** Slažemo.

**Petar Nakić**: Ima jedna cura igra nogomet u reprezentaciji Hrvatske, Barbara Živković. Je li bi moglo curi da se da nešto, financijska pomoć?

**Načelnik**: Nema baš tako nešto, najbolje bi bilo neka jednokratna pomoć.

**Cecilija Jakić**: Ako je u obliku stipendije, mora se paziti da ne prima državnu. Da se ne vodi kao stipendija.

**Načelnik:** Koliko mjesečno si mislio da se da? Da damo 300-400 kn mjesečno? Zbrojimo godišnje i damo? Da oni pošalju zamolbu za pomoć.

**Predsjednik:** Zaključujem sjednicu.

Sjednica zaključena u 21:20 h.

OPĆINA SIKIREVCI

OPĆINSKO VIJEĆE

Zapisničar

Gordana Lešić

Predsjednik

Josip Matić